Banca Comercială Română (BCR) a anunţat, miercuri, că va instala până la finalul acestui an, în parteneriat cu Metrorex, 164 de sisteme de plată Mastercard/VISA pentru carduri contactless în toate cele 51 de staţii de metrou din Capitală. Astfel că o călătorie va putea fi plătită prin simpla apropiere a cardului contactless de sistemul de plată, indiferent de banca emitentă, fără a mai fi nevoie de cumpărarea unei cartele, transmite News.ro.

Soluţia a fost dezvoltată de către BCR în parteneriat cu Metrorex şi companiile de carduri Mastercard şi VISA, sub sigla cărora sunt emise cele mai multe carduri în România.

Banca precizează că va putea fi folosit orice card contactless, emis oriunde în lume.

Călătorii trebuie să apropie cardul bancar contactless de sistemul de plată, după care vor primi imediat înştiinţarea de realizare a tranzacţiei, iar turnichetul va afişa mesajul “Liber”, fiind deblocat automat pentru acces.

Numărul de sisteme de plată diferă de la staţie la staţie.

BCR menţionează că Bucureştiul devine a doua capitală europeană, după Londra, care va dispune de un astfel de sistem la metrou.

Metroul din Bucureşti a înregistrat anul trecut un trafic mediu zilnic de 480.000 de călători.